**Η θεωρία της λογοτεχνίας**

**I. Τύποι αφηγητή**

* **Ως προς τη συμμετοχή στην ιστορία**
* **ομοδιηγητικός:** συμμετέχει στην ιστορία που αφηγείται είτε ως κεντρικός ήρωας (**αυτοδιηγητικός αφηγητής**) είτε ως δευτερεύον πρόσωπο είτε ως απλός παρατηρητής / αυτόπτης μάρτυρας – η αφήγηση έχει τον χαρακτήρα προσωπικής μαρτυρίας
* **ετεροδιηγητικός:** δεν συμμετέχει στην ιστορία που αφηγείται – η αφήγηση πραγματοποιείται από κάποια απόσταση και δημιουργείται η εντύπωση της **αντικειμενικότητας**
* **Ως προς την εστίαση / οπτική γωνία («ποιος βλέπει στην ιστορία»)**
* **εσωτερική εστίαση:** η ιστορία παρουσιάζεται μέσα από την οπτική ενός ήρωα και γι’ αυτό ενδεχομένως του διαφεύγουν καταστάσεις ή μεροληπτεί (**υποκειμενικότητα**) – από την άλλη, βέβαια, αποκαλύπτεται η **προσωπικότητα** του συγκεκριμένου προσώπου
* **μηδενική εστίαση:** η ιστορία παρουσιάζεται από έναν παντογνώστη αφηγητή, ο οποίος γνωρίζει και παρουσιάζει τα πάντα π.χ. την εμφάνιση, τις ενέργειες, τις σκέψεις, τα συναισθήματα, τα κίνητρα κτλ. όλων των προσώπων – ετνύπωση **αντικειμενικότητας**
* **εξωτερική εστίαση:** ο **αφηγητής-εξωτερικός παρατηρητής** παρουσιάζει τα πρόσωπα να ενεργούν χωρίς να παρέχει πρόσβαση στις σκέψεις και τα συναισθήματά τους (**κλίμα μυστηρίου και αγωνίας**)
* **Ως προς το αφηγηματικό επίπεδο («ποιος μιλάει στην ιστορία»)**
* **εξωδιηγητικός:** ο βασικός αφηγητής που αφηγείται την ιστορία π.χ. ο Όμηρος στην Ιλιάδα και την Οδύσσεια
* **ενδοδιηγητικός:** ένα πρόσωπο της ιστορίας του οποίου η αφήγηση ενσωματώνεται στη βασική αφήγηση του εξωδιηγητικού αφηγητή (**αφηγητής δευτέρου βαθμού**) π.χ. ο Οδυσσεάς που αφηγείται τις περιπέτειές του στον Αλκίνοο στη ραψωδίες θ έως μ στην Οδύσσεια

**II. Αφηγηματικοί τρόποι**

* **Αφήγηση / έκθεση:** ο αφηγητής εκθέτει τα γεγονότα και με τον τρόπο αυτό υπηρετείται η παρουσίαση / το ξετύλιγμα της ιστορίας – κυρίαρχο λεκτικό στοιχείο το **ρήμα**
* **Περιγραφή:** ο αφηγητής αναπαριστά λεπτομερώς τόπους, καταστάσεις, πρόσωπα, χαρακτήρες της ιστορίας και με τον τρόπο αυτό υπηρετείται η **«σκηνοθεσία»** της ιστορίας και η ανασύνθεση από τον αναγνώστη της εικόνας των τόπων, των προσώπων κτλ. Μια εκτενής περιγραφή λειτουργεί **επιβραδυντικά** στην εξέλιξη της πλοκής – κυρίαρχο λεκτικό στοιχείο το **επίθετο**
* **Διάλογος:** ο αφηγητής παραθέτει πιστά τον λόγο των προσώπων της ιστορίας με τη χρήση **παύλας ή εισαγωγικών** και με τον τρόπο αυτό αποκαλύπτει τους χαρακτήρες, τις σκέψεις, τα συναισθήματα, τις προθέσεις τους κτλ. (μέσα από τα δικά τους λόγια) και προσδίδει **θεατρικότητα/ δραματικότητα** (η ιστορία εκτυλίσσεται μπροστά στα μάτια του αναγνώστη)
* **Μονόλογος (εσωτερικός):** ο αφηγητής (υποτίθεται πως) αποσύρεται από την ιστορία και οι σκέψεις, οι αναμνήσεις, τα συναισθήματα των ηρώων ξετυλίγονται συνειρμικά. Με τον τρόπο αυτό αποκαλύπτονται οι **βαθύτερες** σκέψεις/τα κίνητρα των προσώπων (που δεν έχουν εκφραστεί με λόγια) και **επιβραδύνεται** η εξέλιξη της ιστορίας
* **Σχόλιο:** ο αφηγητής ενσωματώνει στην αφήγηση δικά του σχόλια για πρόσωπα, γεγονότα, καταστάσεις κτλ. και με τον τρόπο αυτό συμβάλλει στην καλύτερη κατανόηση συμπεριφορών ή καταστάσεων

**ΙΙΙ. Τεχνικές οργάνωσης του χρόνου της αφήγησης**

* **Ως προς τη σειρά των γεγονότων**
* **γραμμική αφήγηση:** παρουσίαση των γεγονότων στην αφήγηση με τη χρονική σειρά με ην οποία συνέβησαν στην ιστορία 🡪 επιτρέπει την παρακολούθηση της διαδοχής των γεγονότων και τη χρονική κατάταξή τους από τον αναγνώστη
* **ανάληψη / αναδρομή:** επιστροφή στο παρελθόν, αναδρομική αφήγηση παρελθοντικού γεγονότος 🡪 με την τεχνική αυτή φωτίζονται καταστάσεις που έχουν τις ρίζες τους στο παρελθόν και διατηρείται αμείωτο το ενδιαφέρον του αναγνώστη
* **πρόληψη:** πρόωρη / προδρομική αφήγηση γεγονότων που θα συμβούν σε μελλοντικό χρόνο από το σημείο της ιστορίας στο οποίο βρισκόμαστε. Με τον τρόπο αυτό ο αναγνώστης προϊδεάζεται για την εξέλιξη της ιστορίας και κεντρίζεται το ενδιαφέρον του για τη συνέχεια
* **Ως προς τη διάρκεια των γεγονότων**
* **επιτάχυνση:** **συνοπτική απόδοση** των γεγονότων στην αφήγηση **ή και αποσιώπηση** κάποιων γεγονότων δευτερεύουσας σημασίας, με στόχο την **εστίαση στα σημαντικά**
* **επιβράδυνση:** διεξοδική παρουσίαση λεπτομερειών (**επιμήκυνση**) ή ακόμη και «πάγωμα» του χρόνου της αφήγησης (**παύση**), τεχνική που επιτρέπει να αποδοθούν οι **εσωτερικές διεργασίες** των προσώπων και να ενταθεί η **αγωνία** του αναγνώστη
* **σκηνή:** ο χρόνος της αφήγησης και ο χρόνος της ιστορίας **εξισώνονται** **με εσωτερικό μονόλογο ή διάλογο (δραματοποίηση της αφήγησης)**
* **Ως προς τη συχνότητα των γεγονότων**
* **μοναδική αφήγηση:** αφήγηση μία φορά γεγονότος που επίσης συνέβη μία φορά στην ιστορία για να γίνει σαφής η **μοναδικότητα** του γεγονότος – αξιοποίηση του **αορίστου** ή του **ιστορικού ενεστώτα**
* **θαμιστική αφήγηση:** μοναδική αφήγηση γεγονότος που στην ιστορία συνέβη πολλές φορές / συνέβαινε κατ’ επανάληψη, για να αναδειχθεί η **διάρκεια** και η **επανάληψη** του γεγονότος – αξιοποίηση του **παρατατικού** ή του **ενεστώτα**
* **επαναληπτική αφήγηση:** επαναλαμβανόμενη αφήγηση γεγονότος που στην ιστορία συνέβη μόνο μία φορά, προκειμένου να δοθεί **έμφαση** σε αυτό ή να «φωτιστεί» από διαφορετικές πλευρές

**Επιπλέον αφηγηματικές τεχνικές οργάνωσης του χρόνου**

**in medias res:** έναρξη της αφήγησης από το «μέσον» της ιστορίας (όχι από την αρχή), ένα σημείο της που παρουσιάζει ενδιαφέρον

**ab ovo:** έναρξη της αφήγησης από την αρχή της ιστορίας, από το γεγονός που προηγείται χρονικά στην ιστορία

**εγκιβωτισμός:** ενσωμάτωση μιας μικρότερης αφήγησης στη βασική αφήγηση (συχνά πρόκειται για μια πρόδρομη αφήγηση από έναν άλλο αφηγητή-πρόσωπο της ιστορίας)

**παρέκβαση:** προσωρινή διακοπή της ροής της ιστορίας και αναφορά σε ένα άλλο γεγονός / θέμα που δεν σχετίζεται άμεσα με την υπόθεση – λειτουργεί ως επιβράδυνση

**προικονομία:** διαμόρφωση εκ των προτέρων των συνθηκών για την αληθοφανή εξέλιξη της ιστορίας

**προσήμανση/προϊδεασμός:** στοιχεία που προϊδεάζουν τον αναγνώστη για κάτι που πρόκειται να συμβεί

**IV. Τα σχήματα λόγου** (που απαντούν συχνότερα) **και η λειτουργία τους**

* **μεταφορά: «**φωτίζει» με παραστατικό τρόπο ένα στοιχείο (επισημαίνοντας μια ομοιότητα)και προσδίδει αισθητική αξία στον λόγο
* **παρομοίωση: «**φωτίζει» με παραστατικό τρόπο ένα στοιχείο (πρόσωπο, πράγμα, κατάσταση) συνδέοντάς το με οικείες στον αναγνώστη καταστάσεις
* **προσωποποίηση:** υλοποιεί το φανταστικό / μη ρεαλιστικό στοιχείο μιας αφήγησης και προβάλλει τη λειτουργία ενός αντικειμένου / μιας έννοιας ή έναν συμβολισμό
* **οξύμωρο:** αναδεικνύονται οι **αντιφατικές πτυχές** μιας κατάστασης
* **κύκλος και επανάληψη:** τονίζεται το νόημα της συγκεκριμένης λέξης/έννοιας ή αναδεικνύεται το βασικό νόημα μιας ιστορίας / ενός ποιήματος
* **ασύνδετο σχήμα:** επιτρέπει τη σύντομη και πυκνή απόδοση (συσσώρευση) πολλών νοημάτων σε μία περίοδο λόγου και διαμορφώνει γρήγορο (έως και ασθματικό) ρυθμό – συχνά στα λογοτεχνικά κείμενα αισθητοποιεί το κλίμα μιας σκηνής/ενός επεισοδίου με τις συναισθηματικές προεκτάσεις του (**δραματικότητα, ένταση**) και διατηρεί αμείωτο το ενδιαφέρον του αναγνώστη

**V. Οι εικόνες και η λειτουργία τους**

* **Οπτικές** *τη βάρκα που λικνιζόταν / στη μέθη μας ονείρου*
* **Ακουστικές** *μέσα στην ησυχία, ακούγονταν οι καλαμιές που*

*τραβούσανε σ’ ατέλειωτο μάκρος το πνιγμένο τους*

*αργοσάλεμα, κάτι σα θρήνος για μια χαμένη ζωή*

* **Οσφρητικές** *δεμένα είναι πισθάγκωνα τα χέρια σου /*

*μ’ ένα σκοινί μαρμάρινο*

* **Κινητικές** *τα πληγωμένα πεύκα έχυναν το ρετσίνι του*

*κι ο αγέρας μοσχοβολούσε*

* βοηθούν τον αναγνώστη να αναπλάσει νοερά τα πρόσωπα, τα αντικείμενα, τον τόπο, τη σκηνοθεσία της ιστορίας και να «αισθανθεί» το κλίμα μιας σκηνής / ενός επεισοδίου
* αποτυπώνουν τα συναισθήματα του αφηγητή ή της ποιητικής φωνής ή δημιουργούν συμβολισμούς

**V. Το ποιητικό υποκείμενο / Η ποιητική φωνή**

Ο δημιουργός ενός ποιήματος (ο ποιητής) δεν ταυτίζεται με αυτόν που «μιλά» στο ποίημα (το ποιητικό υποκείμενο / την ποιητική φωνή). Πολύ συχνά ο ποιητής υποδύεται ρόλους χρησιμοποιώντας τη φωνή άλλου προσώπου. Κάποτε μάλιστα σε ένα ποίημα μπορεί να ακούγονται δύο (ή και περισσότερες) διαφορετικές φωνές. Γι’ αυτό, βασική προϋπόθεση για την κατανόηση του ποιήματος είναι ο εντοπισμός του προσώπου του οποίου η φωνή ακούγεται στο ποίημα. Ο εντοπισμός στηρίζεται:

* στο περιεχόμενο των λόγων που αποκαλύπτουν ιδιότητες του προσώπου
* σε μορφικές / γλωσσικές επιλογές, όπως η στίξη, το ρηματικό πρόσωπο κ.ά.
* στον τίτλο του κειμένου, ο οποίος ενδεχομένως προσδιορίζει το πρόσωπο του οποίου ακούγεται η φωνή